Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 15/12/4401	Komárno, 20.3.2012
EEČ : 2-30-28-2012

U Z N E S E N I E

Trestná vec:	obvinená XXXXX 
Zločin:	týranie blízkej osoby a zverenej osoby podľa § 208 odsek 1 písmeno a/ Trestného zákona číslo 300/2005 Zbierky zákonov v znení zákona číslo 262/2011 Zbierky zákonov.

Rozhodol: 	prokurátorka Okresnej prokuratúry Komárno
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
od presne nezisteného dňa mesiaca júl 2011, až do jej zadržania dňa 8.januára 2012 v byte XXXXX v Komárne na XXXXX spôsobovala svojej matke XXXXX nar. XXXXX psychické útrapy tým, že ju opakovane niekoľkokrát do týždňa pod vplyvom návykových a omamných látok ponižovala, slovne na ňu útočila vulgárnymi nadávkami, vymýšľala si na ňu rôzne nereálne obvinenia, ktoré vyplývali z jej bludných predstáv, vyvolávala v nej strach a stres z toho, že svoje agresívne chovanie ešte viac vystupňuje, pričom zo strachu a z obavy o svoj život a zdravie poškodená pravidelne utekala z domu a prespávala u svojej matky a dňa 8.januára 2012 pod vplyvom omamných látok obvinená chytila svoju matku pod krk a takto jej bránila v tom, aby odišla z bytu, pričom poškodenú obviňovala z toho, že nahuckala na jej deti túlavého psa, ktorého doniesla domov obvinená, pričom uvedené sa nezakladalo na pravde a po tom, čo sa poškodenej podarilo vytrhnúť z jej zovretia, utiekla z bytu a následne bola privolaná inou osobou hliadka polície.
Právna veta:
lebo obvinená nebola v čase činu pre nepríčetnosť trestne zodpovedná.
Odôvodnenie:
Vyšetrovateľka dňa 8.januára 2012 postupom podľa § 206 ods.l Trestného zákona vzniesla XXXXX obvinenie za zločin týrania blízkej a zverenej osoby podľa § 208 ods.l písm.a/ Trestného zákona na tom skutkovom základe, ako je to uvedené vo výrokovej časti tohto uznesenia.   
Vykonanými výsluchmi poškodenej XXXXX, svedkov XXXXX a XXXXX bolo konanie obvinenej opísané vo výrokovej časti uznesenia preukázané.
Odôvodnený strach poškodenej bol opodstatnený aj tým, že obvinená bola rozsudkom tunajšieho súdu sp. zn. 3T 87/2007 zo dňa 17.1.2007 odsúdená za pokus zločinu ublíženia na zdraví podľa § 14 ods.l k § 155 ods.l, ods.2 písm. b/ Tr. zák. spáchaný ku škode XXXXX, za čo jej bol uložený  súhrnný trest odňatia slobody vo výmere 5 rokov so zaradením pre jeho výkon do ústavu pre výkon trestu odňatia slobody s minimálnym stupňom stráženia so súčasným zrušením výroku o treste rozsudku Okresného súdu v Komárne sp. zn. 2T 17/2007 zo dňa 17.01.2008. 
 Vzhľadom na zistené pochybnosti o duševnom zdraví obvinenej boli na základe príkazu súdu pribratí do konania znalci z odboru psychiatrie, ktorí dospeli k záveru, že XXXXX v čase spáchania skutku trpela syndrómom závislosti na drogy so zmenami osobnosti a amentiformným syndrómom. Táto duševná porucha spôsobila, že v čase skutku mala vymiznutú schopnosť ovládať svoje konanie a rozpoznať protiprávnosť svojho konania.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 215 ods.1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Z vyššie uvedených dôvodov bolo potrebné rozhodnúť tak, ako je to uvedené vo výrokovej časti tohto rozhodnutia.
V osobitnom konaní bude súdu podaný návrh na nariadenie ochranného liečenia obvinenej v zmysle § 73 odsek 1 Tr. zákona.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

Melinda Slivková
prokurátorka